
	UKMERGĖS RAJONO SAVIVALDYBĖS
TARYBA

	

	JUNGTINIO BIUDŽETO IR EKONOMINĖS PLĖTROS IR ŠVIETIMO, KULTŪROS, SPORTO IR JAUNIMO REIKALŲ KOMITETŲ 

	POSĖDŽIO PROTOKOLAS



	2019 m. sausio 14 d. Nr. 26-1/27-1

	Ukmergė

	



Posėdis įvyko 2019 m. sausio 14 d. 15.00–17.00 val. 
Posėdžio pirmininkas – Andrius Lyška, Biudžeto ir ekonominės plėtros komiteto pirmininkas.
Posėdyje dalyvavo Biudžeto ir ekonominės plėtros komiteto nariai: Regimantas Baravykas, Kazys Cesevičius, Andrius Lyška. 
Nedalyvavo: Vladas Kovarskas, Elena Mirinavičienė.
Posėdyje dalyvavo Švietimo, kultūros, sporto ir jaunimo reikalų komiteto nariai: Vytautas Česnaitis, Danutė Užkurėlytė, Jurgita Vijūnė, Birutė Žilėnienė.

Posėdyje taip pat dalyvavo:
Vida Butkevičienė, Strateginio planavimo ir biudžeto skyriaus vedėja,
Stasys Jackūnas, savivaldybės administracijos direktorius,
Rolandas Janickas, savivaldybės meras,
Vaidotas Kalinas, Švietimo ir sporto skyriaus vedėjas,
Klavdija Stepanova, savivaldybės mero pavaduotoja. 

DARBOTVARKĖ:
Dėl 2019 m. Ukmergės rajono savivaldybės biudžeto lėšų poreikio (Žinių visuomenės plėtros programa). 
[bookmark: _Hlk946903]Pranešėjai:
Vida Butkevičienė, Strateginio planavimo ir biudžeto skyriaus vedėja.
Vaidotas Kalinas, Švietimo ir sporto skyriaus vedėjas.

SVARSTYTA. 2019 m. Ukmergės rajono savivaldybės biudžeto lėšų poreikis (Žinių visuomenės plėtros programa).
Pranešėjai – Vida Butkevičienė, Strateginio planavimo ir biudžeto skyriaus vedėja ir Vaidotas Kalinas, Švietimo ir sporto skyriaus vedėjas supažindino su Žinių visuomenės plėtros programa (toliau – Programa) ir jos priemonių planu.
Vida Butkevičienė supažindino su 2019 m. Ukmergės rajono savivaldybės biudžeto projektu.
Regimantas Baravykas išsakė pastebėjimą dėl Programos priemonių plane minimų projektų. Atsižvelgiant į lėšų trūkumą, siūlė nepradėti naujų projektų, o pirmiausia finansavimą skirti tęstiniams projektams vykdyti (užbaigti). Kalbėjo apie pedagogų poilsiui skirto namelio Šventojoje būklę. Svarstė galimybes jį suremontuoti (renovuoti).
Vaidotas Kalinas kalbėjo, kad daugiausia bus mažinamas finansavimas Programos Socializacijos ir užimtumo programos priemonėje. Akcentavo, kad Lietuvos higienos normoje „Ikimokyklinio ir priešmokyklinio ugdymo programų vykdymo bendrieji sveikatos saugos reikalavimai“, nuo 2018 m. lapkričio 1 d. įsigaliojo naujas punktas reglamentuojantis, kad statinio, kuriame vykdoma ugdymo programa, sklypas/teritorija arba šio sklypo/teritorijos dalis, kurioje įrengtos vaikų žaidimų aikštelės, turi būti aptverta ne žemesne kaip 1,5 m aukščio tvora. Šio punkto įgyvendinimas pareikalaus papildomo finansavimo iš savivaldybės biudžeto. 
Andrius Lyška domėjosi, ar Kūno kultūros ir sporto departamentas skiria finansavimą ikimokyklinių įstaigų lauko aikštelių įrenginių atnaujinimui.
Vida Butkevičienė akcentavo, kad papildomų lėšų iš savivaldybės biudžeto pareikalaus 2018 m. naujai įsteigtų ikimokyklinių grupių pedagogų darbo užmokesčio apmokėjimas.
Diskutuota dėl galimybių atnaujinti ikimokyklinio ugdymo įstaigų vaikų žaidimų lauko aikšteles; dėl mokesčio ugdymo reikmėms tenkinti keitimo; dėl vaikų skaičiaus grupėse keitimo; dėl galimybių reorganizuoti Pašilės progimnaziją; dėl A. Smetonos ir J. Basanavičiaus gimnazijų turimų informacinių technologijų; dėl techninio projekto Ukmergės „Ryto“ specialiosios mokyklos patalpų pertvarkymui parengimo; dėl planų įsirengti observatoriją Ukmergės Senamiesčio pagrindinėje mokykloje.
Kazys Cesevičius siūlė atkreipti dėmesį į nuolatinį savivaldybės biudžeto lėšų stygių visoms Programos priemonėms įgyvendinti. Siūlė ateityje svarstyti galimybę 15-20 procentų mažinti savivaldybės biudžetinių įstaigų darbuotojų skaičių.
Jurgita Vijūnė kėlė klausimą dėl Ukmergės rajone esančių universalių daugiafunkcių centrų finansavimo ir juose įsteigtų pareigybių skaičiaus.
Vaidotas Kalinas pristatė savivaldybės administracijos Rečionių universalaus daugiafunkcinio centro (toliau – Centras) reorganizacijos planus. Kalbėjo apie planus Centro patalpose įrengti vaikų stovyklavietę; Centro funkcijas priskirti kitai įstaigai ir pan.
Diskutuota dėl Centro veiklos tobulinimo; dėl Centro ateities perspektyvų, vadovaujant iniciatyviam, kūrybingam, versliam ir įgudusiam vadovui.
________________

Komiteto posėdžio metu daromas garso įrašas. Kilus abejonių dėl protokolo teisingumo, su posėdžio garso įrašu galima susipažinti Sekretoriate.



Posėdžio pirmininkas				       Andrius Lyška


Protokolą rašė				       Natalja Miklyčienė

